שאלה: להסביר פסקי הלכה לא ראויים: אני חילונית, מאמינה בה יתברך, משתדלת ככל הניתן לקיים את 10 הדיברות ועושה עבודה על עצמי כאשר אני מרגישה שאני קצת סוטה מדרך הישר. מכבדת את הבריות מכבדת את השונה ממני ומנסה לעזור לכל אדם לו אני יכולה לעזור. גרה בעיר מעורבת חרדים חילונים ומשתדלת מאוד לכבד את סביבתי ואת אורח החיים של אחרים. וזאת מתוך אמונה שלמה שעלינו בראש ובראשונה להיות אנשים טובים כי לדעתי לשם התורה המצוות והחוקים כיוונו אותנו. אז בבקשה בוא תסביר לי את כל פסקי ההלכה הלא רואיים לדעתי שיוצאים שמבטלים מצוות בשם "השם" ויוצרים שנאת חינם בין יהודים - כדוגמאת - אסור להשיב סמארטפון שאבד לבעליו כי הוא אינו מכשיר כשר. האם מצוות השבת אבידה לא חשובה יותר מהתעסקות בחייו הפרטיים של אדם? ואם המכשיר הוא של גוי? ואם הוא של רופא בכוננות? או של קצין בזמן מלחמה או אמא מודאגת שזו דרכה לאתר את ילדיה? מי שם את כל פוסקי ההלכות האלה לדובריו של ה? אותי באופן אישי זה מרחיק מהדת כי אם כך מפרשים כל אותם "רבנים" את הדת אז אין לי רצון להיות חלק ממנה! התופעה הזו רק הולכת ומתפשטת ולי באופן אישי קשה איתה. היהדות מלאה בחוקים שנועדו לשמור עליו שונים לטובה מעמים אחרים. לצערי כל ההלכות המשניאות הללו לא מציירות יהודי יפה.
תשובה: ב"ה לך. קראתי את מכתבך ומאוד הבנתי אותך. ישנם דברים שגישתו הפשוטה של האדם נפגשת עם הלכות מסויימות בתורה והדבר גורם לו להרגיש תסכול וחוסר הסכמה. יש אנשים שהם מרגישים כל כך חזק את האמת שלהם, שכשהם נפגשים עם דברים כאלו הם מרגישים ריחוק מהתורה, וזה מאוד טבעי. יחד עם זאת חשוב מאוד לדעת שלגישה זו יש בעיה, שכן היא בנויה על בעיה שיש באדם והיא נקראת גאווה. התורה מלמדת אותנו להיות בעלי ענווה, זאת אומרת שהאדם יתבונן בכל דבר וינסה לראות מה הוא יכול ללמוד ממנו, ולא מה הדבר לא צודק! התורה יש בה חכמה עצומה, והיא דבר ה', ולכן כשאדם נפגש עם דברים שהם גדולים ממנו הוא צריך לבחון איפה הוא ניצב ביחס לדברים, מדוע הדברים לא מובנים לו. אודה על האמת שאינני מכיר הלכה כזו שמכשיר אייפון לא מחזירים במצוות השבת אבידה, ואינני בטוח שכך היא באמת ההלכה, אך אני בתור אדם פשוט מנסה להבין את הדברים. בואי ננסה ביחד להתבונן בדבר. מכשיר האייפון הוא מכשיר משוכלל מאוד, שיש בו המון יתרונות, והמון דברים טובים. יחד עם זאת, אנו מבינים שיש בו גם דברים לא כל כך טובים. חלק מהדברים הלא טובים היום ידועים גם לאלו שאינם שומרים על התורה ועל המצוות, כמו לדוגמא, שמכשיר זה גורם לנזק גדול בקשר הבין אישי בין אחד למשנהו, כפי שהוכח במחקרים רבים, ועוד נזקים רבים, ויש דברים שהם מוגדרים על ידי התורה כדברים מזיקים מאוד, שלכן אסרו אותם. לדוגמא, המכשיר הזה שעליו מדובר בדרך כלל פתוח לאינטרנט באופן חופשי, ובכך הוא חושף את האדם בפני דברים מאוד לא טובים. דברים אלו מזיקים לאדם ולא תמיד האדם יודע להיזהר מהם. התורה באה לשמור עלינו מפני דברים שמזיקים לנו, כגון ממראות לא צנועים, שאין ספק שהם פוגעים גם באדם עצמו וגם בחברה (לדוגמא בפגיעות של גברים בנשים בשל חוסר הצניעות שלהן ועוד). גם אין ספק שחוסר הצניעות שקיים היום, גדול הרבה יותר ממה שהיה בשנים עברו, ובפרט במכשירים אלו ובאינטרנט. ההרגל של האדם בהיותו שקוע כל היום באינטרנט וכדומה מזיק מאוד. לכן אותם הרבנים שאת מזכירה אומרים שלא להחזיר מכשירים אלו שהם באופן כללי מזיקים מאוד, ונוגדים מאוד ליהדות. ואף שיש בהם גם דברים טובים אי אפשר להתעלם מהדברים הלא טובים שבהם. כמובן שאני לא פוסק הלכה בתחום זה, אך רציתי רק לתת לך אפשרות להסתכל על הדברים מצד אחר, ולראות איך בענווה אפשר ללמוד דברים חשובים שיתרמו לאדם. אשמח לעזור עוד, לכוון ולהראות כיצד דברים אלוקים חיים גדולים וחכמים מאוד, ובהחלט מרוממים את האדם הרבה מעבר לתפיסה המצומצמת שלו בתור בן אנוש, להיות אלוקי, לחיות בקדושה גדולה יותר ובשלמות גדולה יותר. בברכת הצלחה רבה הרב יצחק גרינבלט.